32000R2789
L 324/10
JURNALUL OFÍCIAL AL UNIUNII EUROPENE
REGULAMENTUL (CE) NR. 2789/2000 AL CONSILIULUI
din 14 decembrie 2000
de prelungire a Regulamentului (CEE) nr. 1657/93 de suspendare temporară a drepturilor autonome prevăzute de Tariful Vamal Comun pentru un anumit număr de produse industriale destinate dotării zonelor libere din Azore și Madeira, în ceea ce privește zona liberă Madeira
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Regulamentul (CEE) nr. 1657/93 (1) instituie, până la 31 decembrie 2000, o suspendare temporară a drepturilor autonome prevăzute de Tariful Vamal Comun pentru un anumit număr de produse industriale destinate dotării zonelor libere din Azore și Madeira.
(2)
În conformitate cu articolul 3 din Regulamentul (CEE) nr. 1657/93, Comisia, după consultarea autorităților portugheze competente, a examinat efectele măsurilor adoptate asupra dezvoltării zonei libere Caniçal (Madeira), singura din regiunile portugheze ultraperiferice.
(3)
Inițial, aceste măsuri au avut un impact pozitiv asupra creării și instalării de noi întreprinderi și asupra dezvoltării anumitor activități industriale, în special în domeniile industriei textile, a materialelor plastice și a sticlei. Circumstanțele economice și problemele de infrastructură conduc în prezent la încetinirea procesului de creare de noi industrii și la paralizarea unei părți a activităților de prelucrare. Această situație ar trebui să dispară odată cu încheierea lucrărilor de infrastructură și de extindere a zonei libere, care sunt în curs de desfășurare, și odată cu instalarea de noi industrii inovatoare în sectoarele de prelucrare, pe lângă cele destinate activităților simple de reciclare, ambalare și depozitare.
(4)
Autoritățile portugheze competente și-au exprimat la rândul lor interesul ca aceste măsuri să se mențină pe o perioadă de timp care să nu fie inferioară celei acordate anterior, pentru a stimula investițiile industriale în zona liberă Madeira și pentru a promova dezvoltarea socio-economică a regiunii.
(5)
După o examinare detaliată a situației și a efectelor măsurilor adoptate, se pare că prelungirea acestor măsuri poate duce la dezvoltarea în continuare a activităților industriale în zona liberă. Prin urmare, este necesară prelungirea suspendării drepturilor autonome prevăzute de Tariful Vamal Comun pentru echipamente, în conformitate cu solicitarea autorităților portugheze.
(6)
Cu toate acestea, pentru a nu afecta funcționarea pieței interne, este necesar ca această măsură să fie limitată în timp,
ADOPTĂ PREZENTUL REGULAMENT:
Articolul 1
Suspendarea menționată la articolul 1 alineatul (1) din Regulamentul (CEE) nr. 1657/93 se prelungește până la 31 decembrie 2008, în ceea ce privește zona liberă Madeira.
Articolul 2
În cursul anului 2008, după consultarea autorităților portugheze competente, Comisia va examina din nou efectele măsurilor adoptate asupra dezvoltării zonei libere Madeira și, după caz, va prezenta propuneri corespunzătoare.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 ianuarie 2001.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 2000.